贈雲屋瑞上人
作者：方回
朝代：宋

paragraphs: 名緇今已絕，見汝忽驚神。
昔日陪三衛，多年護九宸。
漫從雞幘報，長與蠹編親。
漢幄垂前箸，秦關痛隻輪。
驟驚淪寶玉，何惜褫冠巾。
往事憐蝸國，餘生脫雁臣。
片雲聊作屋，死樹自觀身。
空鉢寧無食，枵囊別有珍。
跣行千里近，凍卧八寒春。
像喜圖佳士，名虛徹貴人。
論詩色涇渭，遠俗意參辰。
餘子一時盡，高流百世新。
公能追慧遠，吾或可遺民。
剃櫛雖殊相，澄江月共真。